De store mængder af døde fisk langs den nordjyske vestkyst får turister og lokale til at spærre øjnene op - for man skal se sig godt for at gå uden om bunken af døde sild. Og folkeskolelærer Mia Benthien fra Hirtshals blev helt skræmt, da hun så de mange døde fisk første gang tirsdag aften ved Tornby Strand. - Jeg tænkte, der var sket en naturkatastrofe, fortæller hun til TV2 Nord, der møder hende på stranden ved Nørlev, hvor der også skyller døde fisk op. - Jeg troede, at der var noget galt med vandet og tænkte, hvad er det, der er sket her, siger hun. Mia Benthien har onsdag formiddag gået turen langs stranden fra Lønstrup mod Nørlev, og det var en særlig oplevelse. For der var fisk i dynger. - De ligger overalt, de ligger i dynger, og man jokker jo nærmest i dem -  og de lugter altså også, siger hun. Hun kan ikke mindes nogensinde at have set så mange døde fisk skylle op på stranden tidligere. Både levende og døde fisk Orla Sahl Jensen har sommerhus i området ved Nørlev Strand, og han har heller aldrig set så mange døde fisk før. - Vi har ikke oplevet det fænomen før - i hvert fald ikke i det omfang, siger den pensionerede el-installatør. Han fortæller, at der ligger mange både levende og døde fisk ude i vandet, men det er ikke som sådan noget, der generer hans strandtur. - Nej, det generer ikke os. Der kommer nok nogle måger og tager dem. Jeg kan se, at mågerne er derude, siger Orla Sahl Jensen. De bliver jagtet på land Kim Fogt, der er formidler på Nordsøen Oceanarium, forklarer de mange døde småfisk med, at fiskene bliver skyllet op på stranden, fordi de bliver jagtet af makrel, måger, terner og marsvin i havet. Han mener, der er tale om millioner af små fisk, der lige nu skyller op langs kysten. Og det er ikke ualmindeligt, at det vrimler med de små sild eller brislinger. Det, der er usædvanligt, er, at antallet af døde fisk lige nu er så stort. Det kan ifølge ham skyldes, at der er særdeles gode betingelser for de små fisk ude i Nordsøen. - Det kan være plankton og det faktum, at mange af fiskenes æg har overlevet. Begge dele kan variere fra år til år, og i år må vi bare konstatere, at det er et godt fiskeår, siger Kim Fogt. Men de små fisk kan ganske enkelt ikke tåle at komme så tæt på land, for når de rammer sandet, så får de brandsår og dør.

Referat:
Man vader nærmest rundt i døde fisk. Sådan lyder det fra turister og gæster langs den nordjyske vestkyst, efter tusindvis af små sild er skyllet op på stranden.